bg fr cs ky ky ky ky ky ky ru ky ky ky ru krc ky ky ky ky ky ky ky ky ky ky ky myv ky ky ky ky ky ru ky ky ky ru krc
"Алиби", 30.12.08 - 2-бет: •
Энергетика кризиси менен эсте, "тезек тергиле" деген термини менен тарыхта калган чычкан жылы аяктады. Улутубузду уйдун жампасына зар кылган ушул жыл кандай жылдардан болду? Кыргыз мамлекети үчүн кылымдарды карыткан кыргыз эли үчүн, билгенин жасаган бийлик үчүн, бириндеп жүрүп бириккен оппозиция үчүн? "Ала кушту атынан ата" дегиңер келсе, ачыгын айтканга аракет кылып көрөйүн.
Кыргыз мамлекети үчүн кырсыктуу жылдардан болду. Авиакырсыктан 65, жер титирөөдөн 75 адамдын набыт болгону, бул айтканымды акыйкаттан алыстатпаса керек. Кыргыз эли үчүн кыйын жылдардан болду десем, башкалар макул болбошу мүмкүн, андыктан, кыргыз элин кыйнаган жылдардан болду десем жарашчудай болуп турат. Кургакчылыкты кудайга шылтаганыбыз менен жарга такаган жакырчылыкты, уктасаң түшүңө, тиштесең тишиңе кирген кризисти кимге шылтайбыз? Криминалдашкан бийлик кризисти, жалганчы бийлик жакырчылыкты алып келгени жалганбы? Ал эми карапайым калкынын кабарын билген бийликтегилердин сырын билген кыргыз оппозициясы үчүн жемиштүү жылдардан болду десек болот. "Жалпы элге кейиштүү, оппозицияга жемиштүү жыл болгону кандай?" дешиңиздер мүмкүн. Оппозиция үчүн деле оор жылдардан болду. Канчаларына куугунтук болду. Бирок, алардын кыйын кезеңде биригип кетиши, эзилген элдин купулуна толду.
Этектеген эски жыл бир гана оппозиция үчүн эле эмес, бир кездердеги премьер, бир кездердеги оппозиционер Феликс Кулов үчүн дагы жемиштүү жылдардан болду. Орусча ой жоруган Феликс Шаршенбаевичтин мүчөлүү жылы жакшы башталып, жакшы жыйынтыкталды. Жыл башында ажонун кабылдоосунда болуп, "Чакан жана орто ГЭСтер дирекциясынын" директору болуп дайындалды. Жыл этегинде 60 жашка толуп, тандемдешинен белекке кымбат баалуу машина алды. Ошентип, бир кездердеги салмактуу саясатчы, "темир генерал" атактарына конуп жүргөн Феликс Шаршенбаевич, мүчөлүү жылында Акүйдүн эки устуканына ээ болду.
Чычкан өзү кандай болсо, чычкан жылы дагы ошондой болду. Капты жырткан, кап ичиндеги буудайды тыткан чычкандын кандай жаныбар экенин кимдер билбейт? Өзү кичинекей болгону менен, чоң уурулардын катарына кирет. Узап бараткан ушул жылыбыздын убайын уурулар көбүрөөк көрдү. Улуттук байлыктарыбыздын көпчүлүгүн "көрсөтпөй" сурап кетишти. Атургай, агып жаткан сууларыбызга чейин уурдалып, суу башындагы кыргыздар суусуз калды. "Эмнени кордосоң, ошого кор болосуң",-деп белгилүү олуяларыбыз бекеринен айтпаптыр. Баса, быйылкы жылыбыз ажобуз Курманбек Салиевичтин мүчөлүү жылы экен. Өзү айтып жүрбөдү беле, "мен бука жылында төрөлгөм, төлгө жылдыз боюнча арстанмын"-деп. Ажобуздун мүчөлүү бука жылы аяк таштаганы, саясатын баштаганы турат. Кыргыздарда эзелтен бери келе жаткан эски сөз бар, "мүчөлүү жыл, мүчүлүштүктөрдүн жылы болот" деген. Ким билсин, кандай жылдардан болоорун? Ажобуз аттап келе жаткан жылы 60 жашка толот. Ата-Журтубуздун акыбалы кандай болот? Бириккен Элдик Кыймылдын мүчөлөрү ажобуздун 60 жылдыгына карата "отставка" белегин тартуу кылды. Электр жарыгынан жапа чеккен элибиз эмне белек тартуу кылат болду экен? Алгачкы ажобуз Аскар Акаевди 60 жаштан ашаары менен Ала-Тоодон айдап салышты эле, азыркы ажобуз анын шакирттеринин бири же анын саясатынын улантуучуларынын бири болгондуктан, артынан айдап жибербес бекен?
Биттин ичегисине кан куюудан кайра тартпаган бийлигиң билгенин жасап жатса, карапайым калкынын казанынын кабарын албаса, кандай болмок эле? Албетте, нааразычылык күндөн-күнгө күчөйт. Айтор, март айы жакындаган сайын, жаңы жаңжалдын карааны жакындап келе жаткансыйт.
Бука минип биз келдик.
Бука башын тарта албай,
Ушул жылга туш келдик" дегендей эле, уйдун жампасына зар болгон кыргыздар, уйдун уйкусун качырган бука жылына бут таштады.
Оппозицияга өткөн Исаков "Жаңы Кыргызстан" менен кош айтышты - бы?
Аз күн мурда азыркы бийликти кулатуу үчүн ар кайсы оппозициялык күчтөрдүн лидерлери баштарын бириктиргени эсиңиздерде болсо керек.
Алардын арасында Коргоо министри болуп келген генерал Исмаил Исаков да бар. Ал Коопсуздук кеңешинин катчылыгынан бошотулган соң, саясий кеңештин чечими менен партиянын Генералдык катчысы болуп шайланган.
Тилекке каршы, 25- декабрь күнү "Жаңы Кыргызстандын" саясий кеңеши генералдык катчылыктан Исаковду бошотуп койгон.
Партиянын ана башчыларынын айтымында, Исмаил мырза партиянын атынан ар кандай саясий билдирүүлөрдү анын саясий кеңеши менен акылдашпай, өзүм билемдик менен тарата бергендиги үчүн ээрден шыпырылган.
"Эми партия мүчөлүгүнөн чыгарылган соң, каалаганын айта берсин"- дешет алар.
Саясат таануучулардын айткандарына кулак салсак, "Жаңы Кыргызстандын" жетекчилиги саясий соода жасашкан.
Себеби, партиянын негиздөөчүсү болуп саналган Үсөн Сыдыков Ак үй менен коштошуп жатып, президент Бакиевге "Мен оппозицияга өтпөйм, сен уулума тийбе!"- деп сөз берип чыккан имиш.
Эске салсак, Сыдыков президенттик администрациянын жетекчиси болуп келгенден бүгүнкү күнгө чейин майкөл-сүткөл болуп саналган "Манас" аэропортунун эки тизгин, бир чылбыры анын уулу Бакыт мырзанын колунда.
Ушундан улам Үсөн аке ичинен, ызгаар жүргөнүн билдирбей айла жок "кой терисин жамынган карышкырдай" болуп жүргөнүн айтышууда.
Бийлик саясий акцияларды басуунун жолун тапты
Жогорку Кеңештин кайран депутаттары 26-декабрда Ак үйдүн акырына жем салып, бошоп калган белине бел боо таккандай эле болушту.
Атап айтсак, депутаттар Конституцияга каршы келгенине карабастан, "аскерди мамлекеттин ички ишине кийлигишүүгө укугу бар" деген мыйзам долбоорун жактырышып, колдоп беришти.
Ага эми президенттин гана колу жетишпей турат, бирок Бакиев мыйзамды муздатпай туруп кол коеруна эч кимдин шеги жок. Себеби, аскерге Улуттук коопсуздук, Чегара кызматынын жана Коргоо, Өзгөчө кырдаалдар министрлигинин курамы кирет.
Депутаттардын алдында сөз сүйлөгөн президенттин мурдагы жардамчысы, азыркы Коргоо министри Бакыт Калыев:
"У нас тысячи случаев, когда применяются солдаты срочной службы министерства обороны, это предусмотрено и в уставе внутренних служб, а не для применения внутриполитических вопросов"- деди.
Бирок, серепчилердин айтымында, аскерлер тууралуу мыйзамдын кабыл алынышы дал ушул саясий маселелерге байланыштуу.
"Өлкөдө ар кандай саясий акциялар башталса, аны басууга мурдагыдай милиция кызматкерлери гана эмес, жогоруда айтылган структуралардын жоокерлеринин баары тартылбайт деп эч ким кепил боло албайт"- дейт серепчилер .
"Силер өлкөнү сырткы душмандардан коргошуңар керек эле, бирок аталган мыйзам менен мамлекет ичиндеги саясий режимге кийлигишейин деп турасыңар" деген нааразычылыгын депутат Жусуп Жээнбеков билдирди. Бирок, айрым депутаттардын чыйпылыктап каршы болгонуна карабастан, көпчүлүктү түзгөн "Ак жолчулар" аталган мыйзамды колдоп беришти.